B4-0218, 0266, 0292 ja 0317/95

Päätöslauselma Burman jatkuvista ihmisoikeuksien loukkauksista (Myanmar)

Euroopan parlamentti,

- ottaen huomioon aikaisemmat päätöslauselmansa ihmisoikeuksien loukkauksista Myanmarissa.

A. ottaen huomioon, että Burman armeija valtasi äskettäin Mannerplawin kaupungin, jossa oli ollut karenilaisten vastarintajoukkojen keskittymiä, jotka ovat pitkään taistelleet saadakseen suuremman poliittisen ja hallinnollisen autonomian Rangoonissa,

B. valittaa sitä tosiseikkaa, että tämä hyökkäys kumoaa vuonna 1992 julistetun yleisen tulitauon;

C. ottaen huomioon, että karenien alistamisesta Burmassa on seurannut tuhansia pakolaisia; ottaen huomioon, että Mannerplawin valtauksessa sadat burmalaiset saivat surmansa;

D. muistuttaen YK:n erikoiskirjeenvaihtajan Yozo Yokotan raportista 2. helmikuuta 1995, jossa syytetään Burman hallitusta jatkuvasta kidutuksesta, orjuutuksesta, maasta karkoituksista ja poliittisesta sorrosta,

E. painottaen sitä seikkaa, että erikoiskirjeenvaihtaja väittää sotilaiden useasti teloittavan kylän asukkaita kuulustelun jälkeen tai ilman oikeudenkäyntiä, raiskaavan ja varastavan omaisuutta; painottaen, että kidutusta harjoitetaan edelleen rutiininomaisesti niiden kohdalla, joita epäillään hallituksen vastaisista toimista; painottaen että ihmisiä sijoitetaan usein väkisin uusiin paikkoihin ja hajautetaan erilleen; painottaen, että armeija värvää pakkokeinoilla palkatonta armeijaa esimerkiksi kantamaan raskaita ammusvarastoja ja muita tarvikkeita sotaisan maan läpi; painottaen, että armeija pitää yhä Nobelin ja Saharovin palkinnon saanutta Aung San Suu Kyita kotiarestissa sekä monia muita poliittisia vankeja vankilassa;

F. huomauttaen, että 702 valtuutetusta koostuvassa kansalliskonventissa, joka valmistelee uutta perustuslakia, vain 89 jäsenistä edustaa kansallista demokratiapuoluetta(NLD), joka sai 60 prosenttia äänistä vuoden 1990 vaaleissa, ja vain 155:tä jäsenistä ei valitse suoraan SLORC,

G. kiinnittäen huomiota vähemmistöryhmien jatkuvaan vainoamiseen sekä erityisesti ainakin kuuden vanhan moskeijan raportoituun tuhoamiseen sekä muslimien hautausmaiden hajottamiseen, jotta turisteille voitaisiin tehdä lisää tilaa,

H. todeten, että tässä mietinnössä on esitettynä joitakin tapahtuneita parannuksia verrattuna erikoiskirjeenvaihtajan edelliseen vierailuun maassa 1993, esimerkiksi yliopistojen avaaminen uudelleen, joidenkin poliittisten vankien vapauttaminen sekä se, että noin puolet niistä 250 000:sta muslimipakolaisesta, jotka pakenivat Bangladeshiin vuonna 1992, ovat palanneet kotiin,

1. Vahvasti tuomitsee Burman hallituksen hyökkäyksen Mannerplawia ja Dawn Gwiniä kohtaan, kuten myös sen aikomuksen jatkaa alueen pommituksia kunnes «kaikki kapinalliset on eliminoitu»;

2. Vaatii Thaimaan hallitusta olemaan tukematta Burman hallitusta ruuan tai muiden tarvikkeiden avulla, sekä olemaan sallimatta heidän käyttää Thaimaan ilmatilaa tai maa-alueita, sekä varmistamaan, ettei Thaimaan rajalla esiinny burmalaisten pakolaisten pakotettua kotiinpalautusta;

3. Vaatii komissiota tutkimaan yhdessä Thaimaan hallituksen kanssa mahdollisuuksia perustaa hätäapuohjelma Thaimaassa olevia karenipakolaisia varten;

4. Tuomitsee jyrkästi SLORC:n pyrkimykset tukahduttaa karenien suurempi autonomia sekä sen totaalisen halveksunnan muiden vähemmistöjen laillisia oikeuksia kohtaan;

5. Vakaasti toistaa vaatimuksensa SLORC:ille ja Khin Nyintin alaiselle sotilasjuntalle, että he vapauttaisivat heti, ilman ehtoja, Saharovin palkinnon sekä Nobelin rauhanpalkinnon voittajan vuodelta 1991, Aung San Suu Kyin;

6. Vaatii vuodelta 1982 peräisin olevan kansalaisuuslain uudistamista; laki sortaa vähemmistöryhmiä ja erityisesti Rakhinen muslimeita;

7. Vaatii pakkotyövoiman lakkauttamista;

8. Vaatii, että SLORC pitää kurissa armeijansa, jotta murhat, kidutus, kylän asukkaiden raiskaukset sekä heidän kotiensa tuhoaminen saataisiin estetyksi;

9. Vaatii YK:n pääsihteeriä yrittämään uusin keinoin säilyttää paikallinen rauha ja turvallisuuden tunne, sekä varmistamaan aidon poliittisen sopuratkaisun sekä kansallisen sopusoinnun Burmassa;

10. Ilmaisee huolensa koskien ASEAN:in 'rakentavan väliintulon' politiikkaa Myanmaria kohtaan, koska on olemassa riski, että se tulkitaan SLORC:in kannatukseksi;

11. Pyytää puhemiestään välittämään tämän päätöslauselman komissiolle, neuvostolle, ASEAN:in jäsenmaiden hallituksille, YK:n ihmisoikeuksien komissiolle sekä SLORC:lle.